Ano Turtiainen

Ano Veli Samuel Turtiainen (s. 25. elokuuta 1967 Sääminki) on suomalainen voimanostaja, voimailualan yrittäjä, ja poliitikko. Hän toimi ensin perussuomalaisten ja sitten perustamansa Valta kuuluu kansalle -puolueen kansanedustajana vuosina 2019–2023. Turtiainen muutti marraskuussa 2025 Venäjälle ja asuu vuokra-asunnossa poliittisena pakolaisena Petroskoissa Karjalan tasavallassa.

 Urheilu-ura 
Turtiainen aloitti uransa raskaansarjan voimanostajana vuonna 1989 ja kilpaili IPF:ssä, WPC:ssa ja WPO:ssa. Vuonna 1998 Turtiainen sai kahden vuoden kilpailukiellon dopingrikkomuksesta. Hänen nimissään oli WPO-liiton maailmanennätys maastavedossa 405,5 kg:lla vuodelta 2002. Turtiainen on toiminut myös voimailuvarusteita valmistavassa Gometal Oy:ssä. Verottaja haki kuitenkin yhtiön konkurssiin maaliskuussa 2022.

 Politiikka 
Turtiainen valittiin Juvan kunnanvaltuustoon perussuomalaisten edustajana vuoden 2017 kunnallisvaaleissa. Hän on kertonut Itä-Savo-lehdessä tavoittelevansa ”amerikanmallia” suomalaiseen työelämään ja yhteiskuntaan muutenkin.

Eduskuntavaaleissa 2019 tuli valituksi Kaakkois-Suomen vaalipiiristä 3 264 äänellä.Vaalikone Yle.fi

Tammikuussa 2020 paljastui, että Turtiainen oli edellisenä vuonna laskuttanut eduskunnalta verovapaita kilometrikorvauksia myös ollessaan sairauslomalla. Samassa kuussa ylikomisario Jari Taponen ilmoitti tekevänsä Turtiaisesta rikosilmoituksen. Turtiainen oli sananvapautta koskevassa nettiväittelyssä katsonut Taposen edustavan ”munatonta nillittäjäryhmää”. Syyttäjä kuitenkin piti kirjoittelua arvosteluna Taposen toimintaa kohtaan ja teki päätöksen esitutkinnan lopettamisesta.

Erottaminen perussuomalaisista
4. kesäkuuta 2020 Turtiainen erotettiin perussuomalaisten eduskuntaryhmästä hänen jaettuaan Twitterissä pilkkaavan kuvan Yhdysvalloissa poliisiväkivallan uhrina kuolleesta George Floydista.Ano Turtiainen erotettu toistaiseksi perussuomalaisten eduskuntaryhmästä Mtv.fi Perussuomalaisten eduskuntaryhmän puheenjohtajan Ville Tavion mukaan päätös oli yksimielinen ja sen perusteena oli Turtiaisen toistuva sopimaton käyttäytyminen sosiaalisessa mediassa. Tavion mukaan Turtiainen voi hakea eduskuntaryhmän jäsenyyttä uudelleen vuonna 2021. Perussuomalaisten puheenjohtaja Jussi Halla-aho tuomitsi Turtiaisen toiminnan alatyylisenä ja sopimattomana. Turtiainen ilmoitti 5. kesäkuuta itse, ettei hän aio palata perussuomalaisten eduskuntaryhmään, vaan sanoi perustavansa oman eduskuntaryhmän. Hän myönsi tehneensä virheen jakaessaan Floydia esittäneen kuvan, mutta ei pyytänyt tapahtunutta anteeksi. Turtiaisen mukaan hänen erottamisensa ei johtunut ainoastaan hänen somekäyttäytymisestään, vaan hän oli jo aiemmin joutunut puoluevirkailija Matti Putkosen mustalle listalle ”yrittäjämyönteisen politiikkansa vuoksi”. Turtiaisen jakamasta kuvasta tehtiin useita rikosilmoituksia. Poliisi ilmoitti 10. kesäkuuta, ettei tapauksesta aloiteta esitutkintaa, koska teko ei täyttänyt kiihottamis- tai kunnianloukkausrikoksen tunnusmerkistöä. 12. kesäkuuta kuitenkin uutisoitiin, että poliisin kannasta poiketen valtakunnansyyttäjä Raija Toiviainen määräsi esitutkinnan toimitettavaksi, koska Toiviaisen mukaan twiitti oli ymmärrettävissä rasistiseksi ja selvittämisintressi oli tärkeä.

Turtiainen perusti 10. kesäkuuta 2020 oman eduskuntaryhmän, jonka nimi oli aluksi eduskuntaryhmä Ano Turtiainen (at), myöhemmin eduskuntaryhmä Valta kuuluu kansalle. Eduskuntaryhmän sihteerinä toimi perussuomalaisista vuonna 2013 erotettu ja sittemmin Muutos 2011 -puolueen kansanedustajana toiminut James Hirvisaari.

Eduskunnan puhemies Anu Vehviläinen antoi Turtiaiselle 17. helmikuuta 2021 huomautuksen epäasiallisesta käyttäytymisestä. Taustalla oli eduskuntatalossa 13. helmikuuta sattunut välikohtaus, jossa Turtiainen oli nimitellyt varapuhemies Juho Eerolaa (ps) alatyylisesti ja esiintynyt uhkaavasti tätä kohtaan. Ennen välikohtausta eduskunnan täysistuntoa johtanut Eerola oli huomauttanut ilman kasvomaskia esiintynyttä Turtiaista eduskunnan kasvomaskisuosituksesta. Vehviläisen mukaan Turtiaisen käytös oli ollut erittäin moitittavaa ja kansanedustajalta edellytettävän vakaan ja arvokkaan esiintymisen vastaista. Vielä samana päivänä Turtiainen kirjoitti Twitter-tililleen, ettei hänen tehtävänsä ole ”pokkuroida puhemiehille” eikä ”pyytää olemassaoloaan anteeksi”. Turtiainen erotettiin perussuomalaisten puoluehallituksen päätöksellä puolueesta 27. helmikuuta 2021.

Turtiainen putosi Juvan kunnanvaltuustosta vuoden 2021 kuntavaaleissa.

Epäily tietovuodosta
Tultuaan valituksi eduskuntaan Turtiainen oli nimitetty puolustusvaliokunnan varajäseneksi, joten hänellä oli läsnäolo-oikeus valiokunnan kokouksissa. Kokoukset pidettiin eduskunnan turvatiloissa, eikä niihin saanut ottaa mukaan mitään  elektronisia laitteita. Vaikka Turtiainen erotettiin kesäkuussa 2020 perussuomalaisten eduskuntaryhmästä, hän sai pitää varajäsenyytensä puolustusvaliokunnassa.

Kun Venäjä oli alkanut keskittää hyökkäysjoukkojaan Ukrainan vastaisille rajoille keväällä 2021, puolustusvoimien sotilastiedustelu alkoi antaa salaisia tilannekatsauksia eduskunnan puolustusvaliokunnalle. Tilannekatsauksissa mukana olleet henkilöt alkoivat panna merkille, että Turtiainen teki muistiinpanoja. Keväällä 2022 valiokunnassa alettiin käsitellä Suomen liittymistä sotilasliitto Naton jäseneksi. Viranomaiset alkoivat epäillä, että Turtiainen saattaisi välittää muistiinpanojaan venäläisille, minkä vuoksi hänet oli saatava pois kaiken salaisen tiedon jakelusta. 

Viranomaisten epäilykset saatettiin valiokunnan tietoon, ja ratkaisuksi valittiin puolustusvaliokunnan ero ja asettaminen uudelleen eduskunnan täysistunnossa. Valiokunta nimitettiin uudelleen 21. huhtikuuta 2022 ilman Turtiaista. Iltalehden tavoittama Turtiainen kiisti syyskuussa 2023 epäilyt tietovuodosta.

Valta kuuluu kansalle -puolue

Kesäkuussa 2021 Turtiainen ilmoitti aikovansa perustaa oman keskusta-oikeistolaisen puolueen, jonka nimi olisi Valta kuuluu kansalle. Turtiaisen eduskuntaryhmän nimi on 5. kesäkuuta lähtien ollut eduskuntaryhmä Valta kuuluu kansalle.  Ryhmän sihteeri, James Hirvisaari, jatkoi toimessaan edellisen eduskuntaryhmän ajoilta. ”Valta kuuluu kansalle” -puoluehankkeen kerrottiin 12. elokuuta keränneen vaadittavat 5 000 kannattajakorttia yhden vuorokauden aikana.

Turtiainen sai vuoden 2023 eduskuntavaaleissa 632 ääntä, eikä tullut uudelleen valituksi Kaakkois-Suomen vaalipiiristä eduskuntaan. Kesäkuussa 2023 Turtiainen ja VKK:n puoluesihteeri Marko Hiltunen saivat liput Venäjän valtiolta Pietarin kansainväliseen talousfoorumiin. Turtiainen on väittänyt YouTube-videoillaan edustavansa tapahtumassa Suomea.

Elokuussa 2023 Turtiainen ilmoitti lähtevänsä ehdokkaaksi vuoden 2024 presidentinvaaleihin. Turtiainen uskoi saavansa apua Venäjältä ehdokkuuteen tarvittavien 20 000 kannattajakortin keräämiseen.

Maaliskuussa 2024 Turtiainen syrjäytettiin puolueen puheenjohtajan paikalta ylimääräisessä puoluekokouksessa. Puolue myös sanoutui irti Turtiaisen puolueen nimissä mahdollisesti tekemistä laittomista toimista ja hänen Venäjä-yhteyksistään.

Turtiainen on ulosotossa, sillä hän on velkaa usealle toimijalle yli 120 000 euron edestä. Eduskunta yrittää periä Turtiaiselta 30 000 euron ryhmärahaa, koska hän ei ole toimittanut selvitystä rahojen käytöstä.

Näkemyksiä
Maaliskuussa 2022 Turtiainen epäili, että Ukrainan johto saattaa syyllistyä sotarikoksiin.

Vuoden 2023 eduskuntavaalien jälkeen Turtiainen puhui vaalivilpistä ja epäili Yhdysvaltain avaruushallinto Nasan laskeneen tuloksen. Turtiaisen mielestä Nasa valehtelee maapallon pyöreydestä, sillä hän uskoo litteään Maahan.

Turtiaisen mukaan Venäjän pitäisi ”turvata” Suomeen uudet vaalit. Hän on haaveillut Venäjän miehittävän osan Suomesta.

 Rikostuomiot 
Turtiainen julkaisi joulukuussa 2015 Facebook-päivityksen, jossa kirjoitettiin ”toisten ottaneen suuria henkilökohtaisia riskejä toimiessaan eliminointitehtävissä olemassa olevien ja suunnitteilla olevien vastaanottokeskusten tuhoamisessa.” Turtiainen piti Facebook-päivityksessään pahimpana vihollisena Suomen Punaista Ristiä ja kirjoitti ”onko nyt aika laajentaa toimia vihollisen pääpaikkoihin”. Asiasta nousi kohu, kun kansanedustaja Laura Huhtasaari oli tykännyt päivityksestä (omien sanojensa mukaan vahingossa). SPR ilmoitti myöhemmin Turtiaisen viestistä poliisille. Syyskuussa 2018 hänet tuomittiin Facebook-päivityksen takia Etelä-Savon käräjäoikeudessa 60 päiväsakkoon julkisesta kehottamisesta rikokseen. Tultuaan valituksi kansanedustajaksi Turtiainen kommentoi, että tuomio on ”tässä porukassa vain sulka hattuun”. (Tilaajille)

Turtiainen on saanut myös pahoinpitelytuomioita. Etelä-Savon käräjäoikeus tuomitsi Turtiaisen maaliskuussa 2010 sakkoihin pahoinpitelystä, joka kohdistui 14-vuotiaaseen juvalaispoikaan. Tätä edeltävät pahoinpitelytuomiot hänellä ovat vuosilta 1997 ja 1995. (Tilaajille)

 Muuta 
Turtiainen on uhkaillut kollegoitaan eduskunnassa väkivallalla, syyttänyt ministeriä kansanmurhasta, povannut kolmatta maailmansotaa ja kehottanut kansaa aseistautumaan.

Turtiainen ilmoitti marraskuussa 2025 muuttaneensa Moskovaan oleskeltuaan ensin pari viikkoa Serbiassa. Turtiainen kertoi opettelevansa venäjän kieltä. Eduskunta ei ole saanut häneltä selvitystä hänen eduskuntaryhmälleen 2023 maksettujen ryhmäavustusten käytöstä, josta syystä eduskunta karhuaa häneltä yli 30 000 euroa ja on siirtänyt sen perimisen perintätoimistolle. Lehtitietojen mukaan Turtiainen olisi kertonut anovansa Venäjältä turvapaikkaa.Turtiainen kertoi omassa verkkojulkaisuussaan saaneensa Moskovasta virallisen tiedon poliittisesta turvapaikasta 29. joulukuuta 2025. Hän esitteli videolla uutta Venäjän passiaan.

Turtiainen on todennut taistelevansa tarvittaessa suomalaisia vastaan Venäjän armeijan sotilaana.

 Lähteet 

Aiheesta muualla

Ano Turtiainen eduskunnan sivuilla
Iltalehti: Politiikan puskaradio: 32. Ano Turtiainen "anolysoi" ...

Luokka:Kansanedustajat
Luokka:Perussuomalaiset poliitikot
Luokka:Juvan kunnanvaltuutetut
Luokka:Kaakkois-Suomen vaalipiiri
Luokka:Suomalaiset voimanostajat
Luokka:Suomalaiset yrittäjät
Luokka:Suomen puolueiden puheenjohtajat
Luokka:Dopingrikkomuksesta tuomitut suomalaiset
Luokka:Vuonna 1967 syntyneet
Luokka:Elävät henkilöt